CELEX: 62014TN0809
Language: hu
Date: 2014-12-12 00:00:00
Title: T-809/14. sz. ügy: 2014. december 12-én benyújtott kereset – Olaszország kontra Bizottság

9.2.2015   
            
            
               HU
            
            
               Az Európai Unió Hivatalos Lapja
            
            
               C 46/59
            
         2014. december 12-én benyújtott kereset – Olaszország kontra Bizottság
   (T-809/14. sz. ügy)
   (2015/C 046/77)
   Az eljárás nyelve: olasz
   
      Felek
   
   
      Felperes: Olasz Köztársaság (képviselők: P. Gentili avvocato dello Stato és G. Palmieri meghatalmazott)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg az Európai Bizottság személyzeti igazgatójának az Olasz Köztársaság Külügyminisztériumának az Európai Unióért felelős igazgatójához címzett, 2014. október 2-i HR.A2. sz. feljegyzését;
            
         
               —
            
            
               a Bizottságot kötelezze az eljárási költségek viselésére.
            
         
      Jogalapok és fontosabb érvek
   
   A jelen kereset az Európai Unió Szerveinek Fordítóközpontja (Luxembourg) igazgatói álláshelyének betöltésére vonatkozó – a T-636/14. sz. keresettel már megtámadott – pályázati felhívást követően készült, fent említett feljegyzésre irányul, amely a szóban forgó pályázati felhívás és az azon honlapon elérhető formanyomtatvány közötti állítólagos eltérés kérdésében foglal állást, amely honlapon a pályázatokat lehet benyújtani és amely az e célból rendelkezésre álló nyelveket a francia, az angol és a német nyelvre korlátozza.
   Keresete alátámasztása érdekében a felperes három jogalapra hivatkozik.
   
               1.
            
            
               Az első, az EUMSZ 18. cikknek és az EUMSZ 24. cikk (4) bekezdésének, az Európai Unió Alapjogi Chartája 22. cikkének, az Európai Gazdasági Közösség által használt nyelvek meghatározásáról szóló rendelet 1. és 2. cikkének, valamint a személyzeti szabályzat 1d. cikke (1) és (6) bekezdésének a megsértésére alapított jogalap, amennyiben a pályázati felhívás – a Bizottságnak az e kötelező erejű követelményt tartalmazó honlapjára utalással – arra kötelezte a jelölteket, hogy önéletrajzukat és motivációs levelüket angol, francia vagy német nyelven, nem pedig az Unió bármely nyelvén nyújtsák be. E hibák orvoslása céljából a Bizottságnak – a felperes szerint – módosítania kellett volna honlapját és meg kellett volna hosszabbítania a pályázatok benyújtásának határidejét.
            
         
               2.
            
            
               A második, a bizalomvédelem és a jóhiszemű együttműködés elveinek (EUSZ 4. cikk (3) bekezdése) megsértésére alapított jogalap, amennyiben a Bizottság a pályázati felhívás elfogadására irányuló eljárás során több alkalommal arról biztosította hivatalosan az olasz kormányt, hogy a fent említett, nyelvi jellegű hátrányos megkülönböztetést meg fogja szüntetni, ehelyett azonban ezzel ellentétes magatartást tanúsított a pályázati felhívás megfogalmazásakor és azon honlap működési szabályainak kialakításakor, amelyre a pályázati felhívás a pályázatok benyújtása tekintetében utal.
            
         
               3.
            
            
               A harmadik, a szóban forgó intézkedéssel kapcsolatban az indokolás hiányára alapított jogalap, amennyiben a határozatot a Bizottság elnökének vagy hatáskörrel rendelkező biztosának, nem pedig személyzeti igazgatójának kellett volna elfogadnia.